Slåttmyra naturreservat

Slåttmyra naturreservat (også Slåttemyrene) ligger mellom Movatn og Nittedal stasjon, like sør for Gjøvikbanen i et småkupert granskogområde. Berggrunnen består av kambrosiluriske bergarter som er kalkrike og gir gode næringsforhold. Myrene er dominert av rik, delvis ekstremt rik myrvegetasjon. Særlig bakkemyrene har svært artsrik og interessant flora. 

Det er registrert over 200 forskjellige karplanter på myra, herunder ti arter og tre hybrider av orkidéer. Blant disse er myrflangre, en av få arter som er særskilt fredet i Norge.

Slåttmyra ble nyttet til slått og husdyrbeite, derav navnet, fram til ut på 1950-tallet. Da dette opphørte, begynte en gjengroing som truet flere av de sjeldne plantene. Det er derfor etablert årlig skjøtsel med slått og raking.

 Referanser 

Kategori:Naturreservater i Nittedal
Kategori:Verneområder opprettet i 1981